יממה לאחר שבריטניה, צרפת וגרמניה הודיעו בצעד אזהרה חריף כי הפעילו את המנגנון לפתרון סכסוכים בהסכם הגרעין עם איראן, בעקבות הפרותיה החוזרות ונשנות את ההסכם, טען היום (רביעי) השגריר הבריטי בישראל ניל וויגן כי מדובר בנקודת מפנה עבור האיראנים. "המסרים שלנו היו מאוד ברורים - לאיראן יש הזדמנות להרגיע את הרוחות באזור. אם לא, נלך לכיוון של יישוב סכסוכים", הוא אמר בריאיון לאולפן ynet.
במקביל לדברי השגריר, בסוכנות הידיעות הרשמית של איראן דווח כי שגריר בריטניה באיראן, רוברט מקייר, עזב את המדינה. מקייר נעצר לכמה שעות בסוף השבוע האחרון במהלך הפגנה בטהרן בעקבות הפלת מטוס הנוסעים האוקראיני. לפי דיווחים באיראן, הוא צילם את ההפגנה ו"הסית מפגינים" באוניברסיטת אמיר כביר. שר החוץ הבריטי דומיניק ראב אמר לאחר המעצר כי מדובר ב"הפרה בוטה של החוק הבינלאומי".
אירופה נגד איראן: "לא נותרה לנו ברירה"
נתניהו: "על המערב להטיל מיד סנקציות על איראן"
- אפילו אירופה גילתה שהסכם הגרעין היה שגוי. האם זו נקודת מפנה?
"בשביל איראן זו בטוח נקודת מפנה, והיא צריכה להחליט לאיזה כיוון היא רוצה ללכת", אמר השגריר וויגן. "אנחנו והחברים האירופים שלנו היינו מאוד ברורים במסר שלפיו לאיראן יש הזדמנות להרגיע את הרוחות באזור, לחקור מה קרה עם המטוס האוקראיני. אם לא יעשו זאת, אנחנו נלך לכיוון של יישוב סכסוכים".
- איזה צעדים אירופה תנקוט נגד איראן?
"אנחנו התחלנו את יישוב הסכסוכים בהתחשב שבכך שאיראן ביצעה חמישה צעדים ללא שיתוף פעולה. עכשיו יהיה תהליך להביא לאיראן הזדמנות לשתף פעולה, ואם לא - הם יחוו את סוף הסכם הגרעין".
- אולי זה הזמן להחזיר את הסנקציות נגד טהרן.
"אנחנו חושבים שלאיראן יש הזדמנות אחרונה לשתף פעולה עם ההסכם, שהוא הדרך האחרונה לכך שאיראן לא תשיג נשק גרעיני. אבל אנחנו מאוד ברורים - איראן צריכה להחליט את ההחלטה הזאת עכשיו, במיוחד לאחר חיסולו של קאסם סולימאני ולאחר הפלת המטוס".
- אתמול איראן הזהירה את בריטניה שלא תעשה שום טעות, אולי זה הזמן להיות פחות סלחניים?
"אנחנו היינו מאוד ברורים בכך שעצירת השגריר שלנו היה חציית החוק הבינלאומי. אם איראן רוצה לקבל יחס של מדינה אחראית לקהילה הבינלאומית - הפעולות מסביב להסכם הגרעין צריכות להשתנות במהרה".
- רה"מ נתניהו אמר שנים שאיראן היא סכנה למזרח התיכון. אול הגיע הזמן להכיר בזה?
"אנחנו תמיד הסכמנו שהפעולות השליליות של איראן נגד ישראל ונגד מדינות אחרות צריכות להפסיק. אנחנו עובדים עם ישראל וארה"ב כדי להפסיק את הפעולות האלו".
וויגן התייחס לביקורו של הנסיך צ'ארלס בישראל. "זו הפעם הראשונה שהוא מגיע לארץ לביקור רשמי, אף שהיה כאן בעבר להלווייתו של שמעון פרס", סיפר השגריר. "זה אירוע מאוד חשוב לשתי המדינות, ויש גם חיבור אישי - סבתו של הנסיך קבורה מחוץ לירושלים".
בהודעה המשותפת שפרסמו אתמול בריטניה, צרפת וגרמניה נאמר כי "עקב פעולות איראן לא נותרה לנו ברירה אלא להודיע על החשש שלנו שאיראן אינה עומדת בהתחייבויותיה בהסכם הגרעין, ועל החלטתנו להעביר את הסוגיה לנציבות המשותפת שנקבעה במנגנון לפתרון סכסוכים".
מדובר באזהרה חריפה ובצעד ראשון לפני הטלת סנקציות נוספות של האו"ם על טהרן. הצעד היה צפוי המשך שבועות אך נדחה בעקבות חיסולו של מפקד כוח קודס האיראני קאסם סולימאני. אותו חיסול אמריקני הוביל לירי טילים בליסטיים על בסיס אמריקני בעיראק, בלילה שבמהלכו הופל המטוס האוקראיני - הפלה והסתרה שהובילו להפגנות גדולות ברחבי איראן בימים האחרונים.
ארה"ב בירכה על הודעתן של צרפת, בריטניה וגרמניה. מחלקת המדינה האמריקנית מסרה כי היא תומכת "באופן מלא" במהלך, וכי שלוש המדינות "עשו את הדבר הנכון". היא קראה שוב להגברת הלחץ הכלכלי והדיפלומטי על טהרן.
על רקע הלחצים הללו, נשיא איראן חסן רוחאני קרא היום לכל הכוחות הזרים לעזוב את המזרח התיכון. רוחאני אמר ש"הכוחות האמריקניים אינם בטוחים כיום באזור" ואיים כי "מחר הכוחות האירופים עלולים להיות בסכנה". הוא הוסיף כי "כל הצעדים שטהרן נקטה כדי להרחיק את עצמה מההסכם הם הפיכים".
בתוך כך, הערכת המודיעין השנתית - שצה"ל דחה את פרסומה בשבוע גם כן בעקבות חיסול סולימאני - קבעה אמש כי באמ"ן סבורים שאיראן ממשיכה להתקדם בקצב איטי לעבר הגרעין, וביכולתה להגיע תוך כשנה לחומר מספיק כדי לייצר פצצה גרעינית אחת, בנוסף לשנתיים של ייצור הטיל שיישא אותה.
עוד לפי ההערכה, סילוקו של סולימאני מהזירה מהווה אירוע מרסן ומצנן לתקופה הקרובה, וגם הזדמנות לתקוף את עשרות האתרים הצבאיים של איראן בסוריה ולפגוע בפרויקט ההתבססות שלה שם - בשעה שהמשטר בטהרן עסוק בהפגנות הפנים ובלחץ האמריקני הכבד נגד תוכנית הגרעין.